**ŠTATÚT**

**Rady vlády Slovenskej republiky pre digitalizáciu verejnej správy**

**a jednotný digitálny trh**

schválený uznesením vlády Slovenskej republiky č. 364 z 30. augusta 2016

v znení zmien a doplnení schválených uznesením vlády Slovenskej republiky č. 441 z 11. septembra 2019 a v znení zmien a doplnení schválených uznesením vlády Slovenskej republiky č. ...... z ................2020.

**Článok 1**

**Predmet štatútu**

Štatút Rady vlády Slovenskej republiky pre digitalizáciu verejnej správy a jednotný digitálny trh (ďalej len „štatút“) upravuje postavenie, pôsobnosť, úlohy, zloženie a zásady  organizácie a činnosti Rady vlády Slovenskej republiky pre digitalizáciu verejnej správy a jednotný digitálny trh (ďalej len „rada“).

**Článok 2**

**Postavenie rady**

(1) Rada je zriadená podľa § 2 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.

(2) Rada je poradný, koordinačný a iniciatívny orgán vlády Slovenskej republiky (ďalej len „vláda “) pre otázky týkajúce sa informatizácie, jednotného digitálneho trhu a digitalizácie verejnej správy orientovanej na poskytovanie elektronických služieb verejnej správy pre právnické osoby a fyzické osoby a elektronických systémov eGovernmentu, ako aj rozvoja ekonomického prostredia v Slovenskej republike smerom k digitálnej ekonomike.

(3) Rada sa pri svojej činnosti riadi Ústavou Slovenskej republiky, ústavnými zákonmi, zákonmi, ostatnými všeobecne záväznými právnymi predpismi, právne záväznými aktmi Európskej únie, programovým vyhlásením vlády, uzneseniami vlády.

(4) Činnosťou rady nie je dotknutá pôsobnosť a zodpovednosť ministerstiev ani ostatných ústredných orgánov štátnej správy a partnerov pri plnení úloh súvisiacich s informatizáciou a digitalizáciou služieb verejnej správy a implementáciou opatrení jednotného digitálneho trhu uvedených v odseku 2.

**Článok 3**

**Pôsobnosť rady**

(1) Rada koordinuje procesy informatizácie a digitalizácie verejnej správy a elektronických systémov eGovernmentu a prijíma odporúčania pre vládu na prijatie opatrení zameraných na zefektívnenie procesov informatizácie, jednotného digitálneho trhu a digitalizácie verejnej správy ako aj rozvoja ekonomického prostredia v Slovenskej republike smerom k digitálnej ekonomike.

(2) Rada sa taktiež vyjadruje k legislatívnym materiálom a strategickým materiálom predkladaných vláde týkajúcich sa informatizácie a digitalizácie verejnej správy a rozvoja ekonomického prostredia v Slovenskej republike smerom k digitálnej ekonomike.

(3) Rada prerokúva a posudzuje plán aktivít v oblasti jednotného digitálneho trhu a dohliada na plnenie úloh z tohto plánu.

(4) Rada sleduje pokrok a plnenie záväzkov v oblasti informatizácie a jednotného digitálneho trhu sledovaním platných ukazovateľov a správy o stave implementácie jednotného digitálneho trhu a projektov informatizácie.

(5) Rada využíva pri plnení svojich úloh poznatky a podnety ministerstiev a ostatných ústredných orgánov štátnej správy, samosprávy a ďalších inštitúcií.

**Článok 4**

**Zloženie rady**

(1) Radu tvoria predseda rady, traja podpredsedovia rady, členovia rady a tajomník rady.

(2) Predsedom rady je minister investícií, regionálneho rozvoja a informatizácie Slovenskej republiky.

(3) Prvým podpredsedom rady je štátny tajomník II. Ministerstva investícií, regionálneho rozvoja a informatizácie Slovenskej republiky (ďalej ako „ministerstvo“), ďalšími podpredsedami rady sú štátny tajomník Ministerstva vnútra Slovenskej republiky a prezident IT asociácie Slovenska.

(4) Členmi rady sú

1. štátny tajomník Ministerstva dopravy a výstavby Slovenskej republiky,
2. štátny tajomník Ministerstva financií Slovenskej republiky,
3. štátny tajomník Ministerstva hospodárstva Slovenskej republiky,
4. štátny tajomník Ministerstva kultúry Slovenskej republiky,
5. štátny tajomník Ministerstva pôdohospodárstva a rozvoja vidieka Slovenskej republiky,
6. štátny tajomník Ministerstva práce, sociálnych vecí a rodiny Slovenskej republiky,
7. štátny tajomník Ministerstva spravodlivosti Slovenskej republiky,
8. štátny tajomník Ministerstva školstva, vedy, výskumu a športu Slovenskej republiky,
9. štátny tajomník Ministerstva zahraničných vecí a európskych záležitostí Slovenskej republiky,
10. štátny tajomník Ministerstva zdravotníctva Slovenskej republiky,
11. štátny tajomník Ministerstva životného prostredia Slovenskej republiky,
12. generálny riaditeľ príslušnej sekcie ministerstva,
13. generálny riaditeľ Národnej agentúry pre sieťové a elektronické služby,
14. zástupca Generálnej prokuratúry Slovenskej republiky,
15. zástupca Národného bezpečnostného úradu,
16. zástupca Štatistického úradu Slovenskej republiky,
17. zástupca Úradu na ochranu osobných údajov,
18. zástupca Úradu vlády Slovenskej republiky,
19. zástupca Únie miest Slovenska,
20. zástupca Združenia miest a obcí Slovenska,
21. zástupca Združenia samosprávnych krajov SK8,
22. zástupca združenia Partnerstvá pre prosperitu,
23. zástupca Slovenskej informatickej spoločnosti,
24. zástupca Slovensko.Digital,
25. zástupca zamestnávateľskej organizácie, ktorá je členom Hospodárskej a sociálnej rady vlády Slovenskej republiky.

(5) Členstvo v rade je čestnou funkciou.

(6) Podpredsedov rady a členov rady vymenúva a odvoláva predseda rady na návrh príslušného ministra, štatutára ostatného ústredného orgánu štátnej správy alebo štatutára príslušnej organizácie.

(7) Členstvo v rade zaniká.

1. odvolaním na návrh toho, kto člena rady nominoval,
2. písomným vzdaním sa členstva; v tomto prípade členstvo zaniká nasledujúci deň po doručení písomného oznámenia o vzdaní sa členstva predsedovi rady,
3. zánikom výkonu funkcie, ak je právnym dôvodom vzniku členstva v rade,
4. smrťou alebo vyhlásením člena rady za mŕtveho,
5. zrušením rady.

(8) Predseda rady môže vzhľadom na charakter prerokúvaných tém prizvať na zasadnutie rady aj ďalších zástupcov ministerstva, iných orgánov štátnej správy, územnej samosprávy a významných odborníkov z teórie a praxe. V prípade, že sa zasadnutia rady zúčastní viac zástupcov MIRRI SR na úrovni generálneho riaditeľa, hlasovacie právo má len jeden z nich a to podľa príslušnosti k predkladanému návrhu.

(9) Tajomník rady je zamestnanec  ministerstva; tajomníka rady vymenúva a odvoláva predseda rady.

**Článok 5**

**Zasadnutia rady**

(1) Zasadnutia rady zvoláva a vedie predseda rady. V prípade jeho neprítomnosti, zasadnutia rady zvoláva a vedie prvý podpredseda rady.“.

(2) Rada zasadá podľa potreby.

(3) Rada prijíma k prerokúvaným materiálom stanovisko vo forme uznesenia. Uznesenie rady má pre vládu odporúčací charakter.

(4) Rada je uznášaniaschopná, ak je prítomná nadpolovičná väčšina jej členov. Na prijatie uznesenia je potrebný súhlas nadpolovičnej väčšiny prítomných členov rady. Každý z členov rady vrátane predsedu rady a podpredsedov rady má pri hlasovaní jeden hlas. V prípade rovnosti hlasov je rozhodujúci hlas predsedu rady alebo v prípade jeho neprítomnosti hlas prvého podpredsedu rady.

(5) Rada na začiatku zasadnutia prerokuje návrh programu zasadnutia rady. Návrh programu môže rada doplniť alebo zmeniť na základe návrhu členov rady.

(6) O každom zasadnutí rady vyhotovuje jej sekretariát záznam, ktorý zasiela všetkým členom rady.

(7) Zasadnutia rady sa môžu uskutočniť aj formou online stretnutia alebo videokonferencie. O tejto forme zasadnutia rozhoduje na základe návrhu tajomníka rady predseda rady. Táto forma zasadnutia je plnohodnotnou náhradou riadneho zasadnutia rady. V prípade tejto formy zasadnutia sa postupuje podľa tohto článku.

(8) Predseda môže rozhodnúť, že sa bude o prerokúvaných materiáloch hlasovať „per rollam“. Členovia rady sa k zaslanému materiálu vyjadria písomne do troch pracovných dní od doručenia výzvy. V odôvodnených prípadoch môže byť táto lehota skrátená, prípadne predĺžená rozhodnutím predsedu rady. Člen rady predkladá stanovisko pri hlasovaní písomnou formou „per rollam“ elektronickou poštou alebo iným vhodným spôsobom tajomníkovi rady v lehote určenej vo výzve. Ak člen v lehote určenej vo výzve nedoručí žiadne stanovisko, vyjadruje tým súhlas s prerokúvaným materiálom. Na prijatie uznesenia spôsobom „per rollam“ sa primerane vzťahuje odsek 4.

(9) Rada si schvaľuje rokovací poriadok, ktorý upravuje najmä priebeh jej zasadnutí, prijímanie rozhodnutí a doručovanie materiálov potrebných na zasadnutia rady jej jednotlivým členom. Návrh rokovacieho poriadku predkladá tajomník rady.

(10) Tajomník rady a prizvaní odborníci nemajú hlasovacie právo.

**Článok 6**

**Práva a povinnosti predsedu rady, podpredsedu rady, členov rady a tajomníka rady**

(1) Predseda rady

1. zvoláva zasadnutia rady,
2. vedie zasadnutia rady,
3. určuje program zasadnutí rady,
4. riadi činnosť rady,
5. navrhuje závery zo zasadnutí rady a schvaľuje záznamy zo zasadnutí rady,
6. predkladá vláde návrhy, odporúčania a stanoviská rady.

(2) Podpredsedovia rady a členovia rady

1. zúčastňujú sa na zasadnutiach rady s hlasovacím právom,
2. vyjadrujú sa k návrhu programu zasadnutí rady a k materiálom na zasadnutiach rady,
3. predkladajú návrhy, odporúčania a stanoviská z vlastnej iniciatívy a na základe rozhodnutia rady.

(3) Tajomník rady

1. organizačne a administratívne zabezpečuje činnosť rady,
2. zodpovedá za prípravu stanovísk a materiálov predkladaných na zasadnutia rady,
3. zabezpečuje vyhotovenie záznamov a uznesení zo zasadnutí rady a zabezpečuje ich archiváciu a zodpovedá za distribúciu záznamov zo zasadnutí rady všetkým členom rady,
4. zúčastňuje sa na zasadnutiach rady.

**Článok 7**

**Organizačné a administratívne zabezpečenie činnosti rady a jej zasadnutí**

(1) Sekretariát rady, ktorý plní úlohy spojené s organizačným a administratívno-technickým zabezpečovaním činnosti rady je zriadený na ministerstve.

(2) Sekretariát rady

a) administratívne a organizačne zabezpečuje činnosť rady,

b) pripravuje materiály, podklady a informácie potrebné na zasadnutia rady.

(3) Výdavky spojené s činnosťou rady sa uhrádzajú z rozpočtovej kapitoly ministerstva.

**Článok 8**

**Pracovné skupiny**

Rada môže zriadiť pracovné skupiny, ktoré sa budú podieľať na príprave a posudzovaní materiálov predkladaných na zasadnutie rady a na úlohách súvisiacich s informatizáciou, jednotným digitálnym trhom a digitalizáciou služieb verejnej správy ako aj rozvoja ekonomického prostredia v Slovenskej republike smerom k znalostnej a digitálnej ekonomike.

**Článok 9**

**Zrušovacie ustanovenie**

Zrušuje sa štatút Rady vlády Slovenskej republiky pre digitalizáciu verejnej správy, schválený uznesením vlády Slovenskej republiky č. 661 z 2. decembra 2015.

**Článok 10**

**Účinnosť**

Tento štatút nadobúda účinnosť dňom jeho schválenia vládou.